**GRAD IVANIĆ GRAD**, Park hrvatskih branitelja 1, Ivanić Grad, OIB: 52339045122, kojeg zastupa gradonačelnik Javor Bojan Leš dr. vet. med. (u daljnjem tekstu: Naručitelj), s jedne strane,

i

**JIK KAJBA,** VL. IVAN KAJBA, A. G. Matoša 16, 10370 Dugo Selo, OIB: 38212769730(u daljnjem tekstu: Izvođač), s druge strane

zaključili su dana \_\_\_\_\_\_ 2021. godine

**UGOVOR**

**o izvođenju radova na izgradnji šetnice uz lijevu obalu rijeke Lonje u**

**Ivanić-Gradu**

**(GRUPA B. – Od Savske ulice prema jugu duljine 202 m)**

**I. PREDMET UGOVORA**

Članak 1.

Odlukom o odabiru najpovoljnije ponude za izvođenje radova na izgradnji šetnice uz lijevu obalu rijeke Lonje u Ivanić-Gradu (GRUPA B. – Od Savske ulice prema jugu duljine 202 m), KLASA: 022-05/21-01/121, URBROJ: 238/10-02-03/2-21-2, od 17. studenoga 2021. godine po provedenom otvorenom postupku javne nabave, Evidencijski broj nabave: 4/2021, broj objave iz Elektroničkog oglasnika javne nabave Republike Hrvatske: 2021/S 0F2-0034706 objavljen 27.09.2021. godine, Ispravak - Obavijest o izmjenama ili dodatnim informacijama: 2021/S F14-0036595 objavljen 11.10.2021. godine, kao najpovoljnija odabrana je ponuda JIK KAJBA VL. IVAN KAJBA, A. G. Matoša 16, 10370 Dugo Selo, OIB: 38212769730 te se pristupa zaključenju ovog Ugovora.

Članak 2.

Predmet ovog Ugovora je izvođenje radova na izgradnji šetnice uz lijevu obalu rijeke Lonje u Ivanić-Gradu (GRUPA B. – Od Savske ulice prema jugu duljine 202 m) sve prema Ponudi Izvođača broj 175/21 od 25.10.2021. godine.

Sastavni dio ovog Ugovora je Uvez ponude, Ponudbeni list i Troškovnik.

Ugovorne strane su suglasne da će se, sukladno članku 219. ZJN 2016, tijekom izvršenja ugovora o javnoj nabavi primjenjivati će se Posebne uzance o građenju (Sl. l. SFRJ 18/77).

Izvođač potpisom ovog Ugovora potvrđuje da su mu poznati svi uvjeti za izvođenje radova, da je proučio projektno-tehničku dokumentaciju, lokalne prilike, pristup prometnicama i uvjetima pristupa lokaciji izvođenja radova, da mu je poznata namjena kao i tehnička složenost radova koji su predmet ovog ugovora.

Izvođač se potpisom ovog Ugovora odriče prava na moguće prigovore s osnova nepoznavanja uvjeta i načina izvođenja.

**II. MJESTO IZVOĐENJA RADOVA**

Članak 3.

Mjesto izvođenja radova za GRUPU B. je šetnica uz lijevu obalu rijeke Lonje (od Savske ulice prema jugu duljine 202 m), na postojećoj građevnoj čestici, k.č.br. 2520/16, 3987/9, k.o. Ivanić-Grad, Ivanić-Grad, Zagrebačka županija.

Izvođač isporučuje potrebni materijal na gradilište o svom trošku.

Izvođač se obvezuje da će za vrijeme izvođenja radova na gradilištu poduzeti sve mjere zaštite gradilišta, prolaznika, susjednih građevina, komunalne infrastrukture i slično od šteta koje bi mogle nastati uslijed nestručnog obavljanja radova, kao i štetnih utjecaja vremenskih nepogoda te svih ostalih mogućih šteta i oštećenja za vrijeme trajanja izvođenja radova.

Oprema koja se koristi na gradilištu mora biti stabilna te odgovarati propisanim uvjetima zaštite od požara i eksplozije, zaštite na radu i svim drugim mjerama zaštite zdravlja ljudi i okoliša.

Nakon završetka radova oprema gradilišta, neutrošeni građevinski materijal i drugi materijal, otpad i slično moraju se ukloniti i dovesti zemljište na području gradilišta i na prilazu gradilištu u uredno stanje.

**III. JAMSTVO ZA UREDNO ISPUNJENJE UGOVORA**

Članak 4.

Izvođač je dužan, u roku od najkasnije 15 dana od dana sklapanja Ugovora, dosta-viti jamstvo za uredno ispunjenje ugovora za slučaj povrede ugovornih obveza u obliku bankarske garancije, solemnizirane bjanko zadužnice ili novčanog pologa.

Bankarska garancija mora biti s klauzulom „plativo na prvi pisani poziv“ i „bez prava prigovora“.

Ukoliko gospodarski subjekt daje bjanko zadužnicu, mora biti potvrđena (solemnizirana) kod javnog bilježnika u skladu sa odredbama Ovršnog zakona.

Ukoliko gospodarski subjekt daje novčani polog isti se uplaćuje u korist IBAN-a broj: HR3323600001815800006 otvoren kod Zagrebačke banke d.d., Zagreb.

Jamstvo se izdaje u korist Naručitelja, u apsolutnom iznosu izraženom u visini 10% vrijednosti ukupno ugovorenih radova bez PDV-a.

**IV. CIJENA RADOVA**

Članak 5.

Ugovorne strane suglasno utvrđuju da je ukupna ponudbena cijena radova iz članka 2. ovog Ugovora, utvrđena sukladno jediničnim cijenama iz Troškovnika i iznosi:

Ukupna cijena ugovorenih radova bez PDV-a: 688.190,50 kuna

PDV 25%: 172.047,63 kune

Ukupna cijena radova s PDV-om: 860.238,13 kuna

(slovima: osamstošezdesettisućadvjestotridesetosamkunaitrinaestlipa)

**V. OBRAČUN RADOVA I PLAĆANJE**

Članak 6.

Predujam je isključen.

Izvedene radove Izvođač će obračunavati putem privremenih mjesečnih i okončane situacije. Privremene situacije i Okončana situacija moraju prije dostave biti ovjerene od strane stručnog nadzora Naručitelja.

Obračun radova će se izvršiti prema stvarno izvedenim količinama i ovjerenoj građevinskoj knjizi.

Plaćanje stvarno izvedenih radova vršit će se u roku od 30 (trideset) dana od dana ovjere e- računa i/ili situacije.

Plaćanje će se vršiti na žiro račun Izvođača radova.

Temeljem članka 75. stavka 3. točke a) Zakona o porezu na dodanu vrijednost (NN 73/13, 99/13, 148/13, 153/13, 143/14, 115/16, 106/18, 121/19, 138/20) za predmetne građevinske radove porezna obveza se prenosi na Naručitelja.

**VI. OBVEZE IZVOĐAČA**

Članak 7.

Izvođač se obvezuje:

- izvoditi ugovorene radove prema postojećim tehničkim propisima, normativima i obveznim standardima koji vrijede za izgradnju predmetnih objekata te nalozima i uputama vršitelja nadzora;

- imenovati voditelja radova te o tome obavijestiti Naručitelja;

- ugrađivati materijal koji ima atest (potvrdu o kvaliteti) o kojem ovisi sigurnost i trajnost izvedenih radova, odnosno ispitati materijal u skladu s postojećim propisima i pravilima struke;

- poduzimati odgovarajuće mjere i odgovarati za sigurnost radnika, opreme, materijala i neposredne okoline pri izvođenju radova;

- započeti s radovima odmah po uvođenju u posao, završiti ih u roku i bez odlaganja obavijestiti Naručitelja o završetku istih;

- za vrijeme izvođenja radova voditi Građevinski dnevnik, Građevinsku knjigu i svu propisanu dokumentaciju;

Članak 8.

Za sve štete koje bi mogle nastati Naručitelju kao i trećim osobama, pri izvođenju radova i u svezi s izvođenjem radova, isključivo je odgovoran Izvođač radova, osim ukoliko bi šteta eventualno nastala krivnjom Naručitelja.

**VII. OBVEZE NARUČITELJA**

Članak 9.

Naručitelj je posebno dužan:

- uvesti Izvođača u posao na način da isti može nesmetano izvoditi sve radove po ovom Ugovoru i dovršiti ih u ugovorenom roku

- dati Izvođaču putem osobe koja vrši nadzor u ime Naručitelja, sva potrebna objašnjenja i upute koje ovaj zatraži.

**VIII. POČETAK I ROK IZVOĐENJA RADOVA**

Članak 10.

Izvođač se obvezuje da će sa izvođenjem ugovorenih radova započeti odmah po uvođenju u posao.

Izvođač se obvezuje predmetne radove završiti najkasnije u roku od 6 mjeseci od dana uvođenja Izvođača u posao.

U navedenom roku svi troškovnički radovi moraju biti završeni.

Članak 11.

Izvođač ima pravo zahtijevati produljenje roka za izvođenje radova u slučaju u kojem je zbog promijenjenih okolnosti bio spriječen izvoditi radove.

Pod promijenjenim okolnostima iz stavka 1. ovog članka podrazumijeva se:

* privremena obustava radova određena od strane Naručitelja,
* nepovoljne vremenske prilike koje onemogućavaju izvođenje pojedinih vrsta radova, što se utvrđuje evidencijom meteoroloških uvjeta tijekom izvođenja radova ovjerenih od strane nadzornog inženjera u građevinskom dnevniku,
* uvjeti u tlu koji odstupaju od uvjeta predviđenih projektnom dokumentacijom,
* zbog nastupa okolnosti koje onemogućuju ispunjenje ugovornih obveza u ugovorenom roku, a koje se ne mogu pripisati višoj sili, niti su uzrokovane postupanjem ijedne ugovorne stranke, već su posljedica radnji treće strane,
* nepredviđeni radovi koji se moraju izvesti za koje Izvođač nije znao niti je mogao znati u vrijeme sklapanja Ugovora, a njihovo izvođenje utječe na mogućnost izvođenja radova u ugovorenom roku, naknadni/dodatni radovi prema zahtjevu Naručitelja.

- okolnosti više sile.

**IX. KONTROLA I PRAĆENJE IZVRŠENJA UGOVORA**

Članak 12.

Kontrolu i praćenje izvršenja ovog Ugovora u ime Naručitelja vršiti će Viši stručni suradnik za komunalno gospodarstvo Damir Kušar,  struč. spec. ing. građ. (u daljnjem tekstu: predstavnik Naručitelja).

**X. STRUČNI NADZOR**

Članak 13.

Naručitelj će ugovoriti stručni nadzor nad izvođenjem radova te o istom izvijestiti Izvođača. Funkcija nadzora obuhvaća sve zadatke koje je po Ugovoru obvezan izvršiti Izvođač. Nalaz osobe ovlaštene za obavljanje nadzora upisuje se u Građevinski dnevnik.

Troškove obavljanja nadzora snosi Naručitelj.

Naručitelj ima pravo, i bez obrazloženja Izvođaču, izvršiti promjenu i opoziv nadzornih osoba.

Izvođač je dužan omogućiti nesmetano obavljanje nadzora nad izvođenjem predmetnih radova.

Članak 14.

Nadzorna osoba će zaustaviti daljnje izvođenje radova ili dijela tih radova, ako utvrdi da oni ne odgovaraju uvjetima iz Ugovora, Troškovnika, propisima, standardima, tehničkim normativima i mjerama zaštite tehničke sigurnosti.

Izvođač je dužan postupiti po svim osnovnim primjedbama i uputama nadzorne osobe i u tom cilju, u zavisnosti od konkretne situacije, izvršiti popravak ili rješenje i ponovno izvođenje radova.

Troškove koji bi nastali na način iz prethodnog stavka snosi Izvođač.

Osnovnim primjedbama i uputama u smislu stavka 1. ovog članka, smatraju se one koje imaju za cilj ispunjenje ugovorenih obveza Izvođača.

Ako Izvođač smatra da bi postupanje po uputama iz stavka 1. ovog članka bilo štetno po Naručitelja, dužan ga je o tome upozoriti pisanim putem.

Članak 15.

Nadzorna osoba, među ostalim je ovlaštena odobriti ili osporiti Izvođačev obračun izvršenih radova.

Pregledi izvedenih radova, supotpisi Građevinskog dnevnika od strane osoba ovlaštenih za obavljanje stručnog nadzora ne oslobađaju Izvođača od odgovornosti za izvršenje Ugovora u skladu s uvjetima i rokovima, niti uvode Naručitelja u suodgovornost za radove.

Članak 16.

Ugovorne strane suglasno utvrđuju da su osobe ovlaštene za obavljanje stručnog nadzora ovlaštene djelovati isključivo u okviru zaključenog Ugovora te nemaju pravo, bez posebnog pisanog ovlaštenja Naručitelja, davati suglasnost Izvođaču za izvođenje naknadnih radova.

Svaka eventualna izmjena ili nalog osobe koja obavlja nadzor, koji bi prekoračio Ugovor, nema pravne važnosti i ne obvezuje Naručitelja.

**XI. UGOVORNA KAZNA**

Članak 17.

Za neizvršavanje radova do zadanog i ugovorenog roka Naručitelj ima pravo naplatiti ugovornu kaznu u visini od 1 ‰ od ugovorene cijene radova za svaki kalendarski dan prekoračenja ugovorenog roka. Ukupni iznos ugovorne kazne može iznositi maksimalno 5% od ukupne ugovorene cijene. Ukoliko je kašnjenje Izvođača toliko da bi ugovorna kazna utvrđena na navedeni način u tom slučaju premašila iznos od 5% od ukupno ugovorene cijene Naručitelj ima pravo raskinuti ugovor na štetu izvođača, te u posao uvesti novog Izvođača, što ne isključuje pravo Naručitelja na podnošenje zahtjeva za naknadu pretrpljene štete i/ili pravo na naplatu jamstva za dobro izvršenje ugovornih obveza.

**XII. ODGOVORNOST IZVOĐAČA ZA NEDOSTATKE**

Članak 18.

Izvođač odgovara za nedostatke građevine koji se tiču ispunjavanja zakonom određenih bitnih zahtjeva za građevinu ako se ti nedostaci pokažu za vrijeme od pet (5) godina od predaje i primitka radova.

**XIII. JAMSTVENI ROK**

Članak 19.

Izvođač jamči naručitelju da će sve izvedene radove obavljati kvalitetno i u rokovima određenim Ugovorom.

Jamstveni rok za solidnost i kvalitetu izvedenih radova iznosi 5 (slovima: pet) godina od dana završetka odnosno primopredaje izvedenih radova, a za ugrađeni materijal i opremu prema garancijama i uvjetima proizvođača.

Izvođač se obvezuje da će nakon uredne primopredaje radova uručiti Naručitelju jamstvo za otklanjanje nedostataka u jamstvenom roku od 5 godina od dana primopredaje radova za slučaj da odabrani ponuditelj u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete nakon uredne primopredaje radova.

Jamstvo za otklanjanje nedostataka u jamstvenom roku podnosi se u obliku bankarske garancije, solemnizirane bjanko zadužnice ili novčanog pologa.

Bankarska garancija mora biti s klauzulom „plativo na prvi pisani poziv“ i „bez prava prigovora“.

Ukoliko gospodarski subjekt daje bjanko zadužnicu, mora biti potvrđena (solemnizirana) kod javnog bilježnika u skladu sa odredbama Ovršnog zakona.

Izvođač umjesto bankarske garancije ili solemnizirane bjanko zadužnice može uplatiti i novčani polog u visini 10% ukupne izvršene vrijednosti Ugovora (bez PDV-a) na transakcijski račun naručitelja IBAN: HR3323600001815800006 otvoren kod Zagrebačke banke d.d., Zagreb.

Članak 20.

Izvođač je dužan u jamstvenom roku na pisani poziv Naručitelja otkloniti o svom trošku i na svoj rizik sve nedostatke koji su nastali zbog njegovog propusta, nekvalitetnog rada, a koji ne odgovaraju ugovorenoj namjeni i kvaliteti.

Pored zahtjeva za otklanjanje nedostataka Naručitelj ima pravo zahtijevati od Izvođača i naknadu štete koju je zbog tih nedostataka pretrpio.

Ukoliko Izvođač na pisani zahtjev Naručitelja ne pristupi otklanjanju nedostataka u roku od petnaest (15) dana od dana prijema pisanog poziva i ne otkloni nedostatke u primjerenom roku, Naručitelj ima pravo za otklanjanje nedostataka angažirati treću osobu na teret Izvođača.

Izvođač se ne oslobađa odgovornosti ako je nedostatak ili šteta nastala zbog toga što je pri izvođenju pojedinih radova postupio po zahtjevima Naručitelja.

Sve nedostatke i kvarove koji se dogode tijekom jamstvenog roka, Izvođač će u najkraćem mogućem roku otkloniti na svoj trošak i rizik.

**XIV. IZMJENE UGOVORA**

Članak 21.

Ovaj Ugovor smije se izmijeniti tijekom njegova trajanja bez provođenja novog postupka javne nabave samo u skladu s odredbama članaka 315. – 320. ZJN 2016.

Naručitelj je obvezan provesti novi postupak javne nabave u skladu s odredbama ZJN 2016 u slučaju značajnih izmjena ugovora o javnoj nabavi tijekom njegova trajanja.

**XV. PRIMOPREDAJA I KONAČNI OBRAČUN RADOVA**

Članak 22.

O završetku radova Izvođač je dužan pismeno obavijestiti Naručitelja i Nadzornog inženjera te u roku 5 (pet) dana dostaviti gradilišnu dokumentaciju potrebnu za tehnički pregled građevine. Naručitelj će nakon dostavljene gradilišne dokumentacije Izvođača i Nadzornog inženjera podnijeti zahtjev za izdavanje uporabne dozvole, te će se obaviti tehnički pregled. Nakon što se utvrdi tehničkim pregledom da je izvedena građevina napravljena u skladu sa dozvolom za gradnju odnosno projektnom dokumentacijom, pristupiti će se primopredaji radova.

Primopredaju izvedenih radova izvršit će ovlašteni predstavnici obiju ugovornih strana uz predočenje ovlaštenja po ishođenju Završnog izvješća nadzornog inženjera o izvedbi građevine prema kojem se ta građevina može početi koristiti.

Prilikom primopredaje Naručitelj i Nadzorni inženjer, dužni su sastaviti s Izvođačem Primopredajni zapisnik u kojem će navesti sve prigovore na nedostatke gradnje i/ili ugrađene opreme.

Izvođač se obvezuje utvrđene nedostatke otkloniti u primjerenom, zajednički utvrđenom roku.

Primopredajnim zapisnikom koji su stranke obvezne sačiniti kod primopredaje naročito treba utvrditi:

* jesu li radovi izvedeni u skladu s dokumentacijom prema kojoj je nadležnom upravnom tijelu prijavljen početak izvođenja radova iz ovog Ugovora,
* jesu li radovi izvedeni u cijelosti po Ugovoru, projektno-tehničkoj dokumentaciji i troškovniku iz ovog Ugovora, odnosno po propisima i pravilima struke,
* da li je građevina završena u ugovorenom roku, a ako nije, odstupanja od ugovorenog roka treba iskazati u danima u odnosu na ugovoreni rok završetka,
* odgovara li kvaliteta izvedenih radova ugovorenoj kvaliteti, odnosno koje radove mora Izvođač o svom trošku dovršiti, popraviti ili otkloniti nedostatke i u kojem roku to treba učiniti,
* konstatirati primopredaju jamstvenih listova i atesta za izvedene radove, materijal i opremu koju je Izvršitelj ugradio u građevinu, a za koju jamstvo daje proizvođač tih proizvoda,
* konstatirati eventualna, od strane Naručitelja, odnosno Nadzornog inženjera odobrena odstupanja od projekta, s priloženom dokumentacijom po kojoj su izvedene izmjene,
* konstatirati da je Izvođač dao Naručitelju Izjavu o izvedenim radovima s uputom za održavanje građevine koja je obvezni prilog Primopredajnog zapisnika,
* konstatirati datum od kojeg se građevina može početi redovno koristiti u skladu s namjenom.

Članak 23.

Ugovorne strane izvršit će konačni obračun po uspješno provedenoj primopredaji građevine na korištenje Naručitelju, otklanjanju zapisnički utvrđenih nedostataka kod primopredaje za koje je odgovoran Izvođač i predaji Naručitelju jamstva Izvođača za kvalitetu izvedenih radova u jamstvenom roku od 5 godina od početka korištenja građevine.

Konačnim obračunom ugovorne strane urediti će sva svoja međusobna prava i obveze proizašle iz ovog Ugovora, a naročito će utvrditi:

* ukupnu vrijednost izvedenih radova u odnosu na vrijednost ugovorenih radova;
* visinu isplaćenih iznosa po privremenim situacijama do okončanog obračuna;
* konačni iznos koji Izvođač treba primiti ili vratiti Naručitelju prema nespornom dijelu obračuna izvedenih radova;
* iznos cijene koju je Naručitelj zadržao na ime otklanjanja utvrđenih nedostataka kod primopredaje građevine;
* podatak o tome da li Naručitelj zadržava pravo na ugovornu kaznu, odnosno naknadu štete, u kojem iznosu i po kojoj osnovi;
* jesu li nedostaci koje je Izvođač obvezan otkloniti u roku od primopredaje građevine do okončanog obračuna otklonjeni u primjerenom roku;
* vrstu i iznos jamstva za kvalitetu izvedenih radova izdanog na rok od pet godina po primopredaji građevine Naručitelju.

**XVI. RASKID UGOVORA**

Članak 24.

Naručitelj ima pravo raskinuti ovaj Ugovor u sljedećim slučajevima:

1. ako Izvođač ne obavlja ugovorene radove kvalitetno i na vrijeme u skladu s odredbama Ugovora;

2. ako unatoč pisanom upozorenju Naručitelja ne poštuje odredbe ovog Ugovora;

3. ako se Izvođač ne pridržava mjera sigurnosti koje su na snazi;

4. u svim drugim slučajevima predviđenim važećim propisima.

U slučaju raskida Ugovora zbog razloga iz prethodnog stavka ovog članka, Naručitelj ima pravo i na nadoknadu štete koju je pretrpio zbog raskida ovog Ugovora, u skladu s pravilima obveznog prava.

U slučaju da Naručitelj raskine ovaj Ugovor bez opravdanog razloga, dužan je na zahtjev Izvođača podmiriti nastale troškove za izvršeni dio radova.

U slučaju da Izvođač raskine ovaj Ugovor, Naručitelj ne snosi nikakve materijalne obveze koje bi proizašle po ovom Ugovoru.

**XVII. NASTAJANJE UGOVORA**

Članak 25.

Ugovorne strane suglasno utvrđuju da ovaj Ugovor nastaje kada ga potpišu ovlašteni predstavnici obje ugovorne strane.

**XVIII. PRIJELAZNE I ZAVRŠNE ODREDBE**

Članak 26.

Za sve odnose koji nisu obuhvaćeni ovim Ugovorom primjenjivat će se zakonski propisi iz oblasti gradnje i obveznih odnosa kao i pravila struke vezana za predmetnu vrstu radova.

Članak 27.

Eventualne sporove proizašle iz ovog Ugovora, stranke će prvenstveno pokušati riješiti sporazumno, a ako u tome ne uspiju, za rješavanje istih obratit će se stvarno i mjesno nadležnom sudu.

Članak 28.

Ovaj Ugovor sastavljen je u šest (6) istovjetnih primjeraka od kojih četiri (4) za potrebe Naručitelja i dva (2) za potrebe Izvođača.

KLASA: 300-01/21-01/94

URBROJ: 238/10-02-03/2-21-1

Ivanić-Grad, \_\_\_\_\_\_\_\_\_\_ 2021.

ZA NARUČITELJA: ZA IZVOĐAČA:

Gradonačelnik: Vlasnik:

Javor Bojan Leš, dr.vet.med. Ivan Kajba